
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ

Te’
Πέμπτη, 15 Οκτωβρίου 2026

ΔΕΛΤΙΟ ΤΥΠΟΥ

Βύθιση ΕΠ/Κ-Α/Κ σκάφους στο Μαντούδι – Σύλληψη αλλοδαπής στη Ρόδο – Επακούμβηση πλοίων και απαγόρευση του απόπλου τους στο Κερατσίνι – Αποβίβαση ασθενών επιβατών από Κ/Ζ στο Ηράκλειο – Συνέχεια ενημέρωσης αναφορικά με τον εντοπισμό και διάσωση 37 και 52 (εκ των 137) αλλοδαπών στην Ιεράπετρα την 11/10/2026

Τις απογευματινές ώρες χθες, στελέχη της Λιμενικής Αρχής του Μαντουδίου, κατά τον έλεγχο λιμενικών εγκαταστάσεων, διαπίστωσαν τη βύθιση, λόγω δυσμενών καιρικών συνθηκών, ενός αλιευτικού (Α/Κ) σκάφους, άνευ επιβαινόντων, το οποίο ελλιμενιζόταν στο λιμάνι Κυμασίου Ευβοίας. Το εν λόγω σκάφος παραμένει βυθισμένο σε βάθος περίπου δύο μέτρων, ενώ ενημερώθηκε η ιδιοκτήτρια του για την ανέλκυσή του. Από τον Λιμενικό σταθμό Μαντουδίου του Κεντρικού Λιμεναρχείου Χαλκίδας που διενεργεί την προανάκριση συνελήφθη η ιδιοκτήτρια του σκάφους για παράβαση του άρθρου 277 παρ. 2 του Π.Κ.«Πρόκληση ναυαγίου» σε συνδυασμό με το Ν.Δ. 712/70 «Διοικητικός έλεγχος ναυτικού ατυχήματος». Από το συμβάν δεν παρατηρήθηκε θαλάσσια ρύπανση.

*****

Τις πρώτες πρωινές ώρες χθες, στελέχη της Λιμενικής Αρχής της Ρόδου προέβησαν στη σύλληψη μίας 51χρονης αλλοδαπής (υπηκόου Τουρκίας), μέλους πληρώματος θαλαμηγού (Θ/Γ) σκάφους σημαίας Ηνωμένου Βασιλείου, για παράβαση των άρθρων 361 «Εξύβριση», 385 «Εκβίαση» και 229 «Ψευδής καταμήνυση» του Π.Κ. Η 51χρονη συνελήφθη στο πλαίσιο του αυτοφώρου, κατόπιν έγκλησης που υπέβαλε σε βάρος της ο κυβερνήτης του Θ/Γ. Προανάκριση διενεργείται από το Κεντρικό Λιμεναρχείο Ρόδου.


*****
Τις πρωινές ώρες σήμερα, ενημερώθηκε η Λιμενική Αρχή του Κερατσινίου από τον Πλοίαρχο ενός επιβατηγού– οχηματαγωγού (Ε/Γ-Ο/Γ) πλοίου ελληνικής σημαίας, για περιστατικό επακούμβησης με ένα παραπλεύρως πρυμνοδετημένο φορτηγό-οχηματαγωγό (Φ/Γ-Ο/Γ) πλοίο ελληνικής σημαίας στον νέο μώλο Δραπετσώνας. Ειδικότερα, φορτηγό-οχηματαγωγό (Φ/Γ-Ο/Γ) πλοίο ελληνικής σημαίας, το οποίο ήταν πρυμνοδετημένο στον νέο μώλο Δραπετσώνας, προσέκουσε ελαφρά, λόγω των δυσμενών καιρικών συνθηκών που επικρατούσαν στην περιοχή, στο Ε/Γ-Ο/Γ πλοίο, το οποίο βρισκόταν πλησίον προκαλώντας του υλικές ζημιές. Στη συνέχεια, το Ε/Γ-Ο/Γ μετατοπίστηκε προς τα δεξιά και ήρθε σε επαφή με έτερο Ε/Γ-Ο/Γ πλοίο ελληνικής σημαίας, προκαλώντας και σε αυτό υλικές ζημιές. Από το περιστατικό δεν αναφέρθηκε τραυματισμός και δεν παρατηρήθηκε θαλάσσια ρύπανση. Από το Β’ Λιμενικό Τμήμα Κερατσινίου του Κεντρικού Λιμεναρχείου Πειραιά που διενεργεί την προανάκριση απαγορεύτηκε ο απόπλους και των τριών πλοίων μέχρι την προσκόμιση σχετικών πιστοποιητικών αξιοπλοΐας από τους παρακολουθούντες τα πλοία αναγνωρισμένους οργανισμούς. 

*****
Τις απογευματινές ώρες χθες, ενημερώθηκε η Λιμενική Αρχή του Ηρακλείου από τον ναυτικό πράκτορα, ότι έχρηζαν άμεσης νοσοκομειακής περίθαλψης ένας 67χρονος αλλοδαπός και μία 83χρονη αλλοδαπή (υπήκοοι Μ. Βρετανίας) επιβάτες κρουαζιερόπλοιου (Κ/Ζ) σημαίας Βερμούδων, το οποίο μόλις είχε αποπλεύσει από το λιμάνι του Ηρακλείου. Το Κ/Ζ επέστρεψε στο λιμάνι και οι ασθενείς αποβιβάστηκαν. Ακολούθως μεταφέρθηκαν με ασθενοφόρο όχημα σε ιδιωτική κλινική, για παροχή ιατρικής περίθαλψης. Το Κ/Ζ απέπλευσε προς συνέχιση του προγραμματισμένου του δρομολογίου.

                                                      *****
Συνέχεια ενημέρωσης:
Αναφορικά με τον εντοπισμό και διάσωση 37 εκ των 137 αλλοδαπών στη θαλάσσια περιοχή νότια της ν. Χρυσής, τις βραδινές ώρες της 11.10.2026, συνελήφθη ένας 17χρονος αλλοδαπός (υπήκοος Νοτίου Σουδάν), εξ’ αυτών, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/2023 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους ως ο διακινητής που τους μετέφερε από την Λιβύη στην Ελλάδα. Προανάκριση διενεργείται από το Λιμεναρχείο Ιεράπετρας.

Επίσης,                                                     
Αναφορικά με τον εντοπισμό και διάσωση 52 εκ των 137 αλλοδαπών στη θαλάσσια περιοχή 15,7 ν.μ. νότια της ν. Χρυσής, τις βραδινές ώρες της 11.10.2026, συνελήφθη ένας 16χρονος αλλοδαπός (υπήκοος Νοτίου Σουδάν), εξ’ αυτών, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/2023 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους ως ο διακινητής που τους μετέφερε από την Λιβύη στην Ελλάδα. Προανάκριση διενεργείται από το Λιμεναρχείο Ιεράπετρας.

Τρίτη, 13 Οκτώβριου 2026



ΔΕΛΤΙΟ ΤΥΠΟΥ



Σύλληψη αλλοδαπού για ναρκωτικά στη Σαμοθράκη 



Τις μεσημβρινές ώρες σήμερα, συνελήφθη ένας 47χρονος αλλοδαπός (υπήκοος Λιθουανίας) για παραβάσεις των νόμων Ν. 4139/2013, Ν. 3459/2006 και Ν. 2168/1993 από στελέχη του Γραφείου Ασφαλείας της Λιμενικής Αρχής Σαμοθράκης, στη περιοχή Θέρμων Σαμοθράκης.

Συγκεκριμένα, κατόπιν ελέγχου που του διενεργήθηκε και εν συνεχεία αυτού σε δεύτερο που ακολούθησε σε παρακείμενη περιοχή, βρέθηκαν επιμελώς κρυμμένα σε αυτοσχέδιες κρύπτες και σε προσωπικά αντικείμενα του 47χρονου τα κάτωθι:

-Δέκα (10) γυάλινα βάζα τα οποία περιείχαν συσκευασίες με ακατέργαστη κάνναβη και αποσπάσματα δενδρυλλίων κάνναβης, καθαρού βάρους 119,2 γραμμαρίων,

-Τρεις (03) νάιλον συσκευασίες οι οποίες περιείχαν ακατέργαστη κάνναβη και αποσπάσματα δενδρυλλίων κάνναβης, καθαρού βάρους 11,8 γραμμαρίων,

-Δέκα (10) γραμμάρια σπόρων άγνωστης προελεύσεως,

-Τρία (03) τεμάχια κρυσταλλικής μεθαμφεταμίνης και 

-Μία (01) σύριγγα με άγνωστη χημική σύσταση, καφέ χρώματος και 

-Ένα (01) σπρέι πιπεριού. 



	Από το Α’ Λιμενικό Τμήμα Σαμοθράκης του Κεντρικού Λιμεναρχείου Αλεξανδρούπολης που διενεργεί την προανάκριση, κατασχέθηκαν όλα τα ανωτέρω ευρήματα, ενώ οι ναρκωτικές ουσίες πρόκειται να αποσταλούν για ανάλυση στη Χημική Υπηρεσία.

	Διαθέσιμο οπτικό υλικό έχει αναρτηθεί στην ιστοσελίδα www.hcg.gr.

